Glo nóg ŉ vrou en kind vir ZumaOudpres. Jacob Zuma. Foto: Kopano Tlape/GCIS Oudpres. Jacob Zuma het glo weer pa geword en gaan glo binnekort met sy sewende vrou trou. TimesLive berig ŉ 24-jarige vrou het op 12 April in ŉ private hospitaal in KwaZulu-Natal geboorte geskenk aan ŉ seuntjie op Zuma se 76ste verjaardag. Volgens hospitaalrekords wat deur TimesLive bekom is, is Nonkanyiso Conco as “mev. Zuma” gelys. Conco het intussen ook aan die media bevestig dat sy en Zuma gaan trou. Volgens berigte het Zuma reeds lobola betaal en het hy sy toekomstige vrou en kind in die hospitaal besoek. Die seuntjie is volgens berigte Zuma se 23ste kind. Die kinders is by 11 verskillende vroue verwek. Zuma is in April 2012 met Gloria Bongekile Ngema getroud. Zuma het ŉ seuntjie saam met Ngema-Zuma. Hy is ook getroud met Gertrude Sizakele Khumalo, beter bekend as MaKhumalo. Hulle is in 1973 getroud. Zuma is ook getroud met Thobeka Madiba-Zuma. Hy is intussen vervreem van Nompumelelo “MaNtuli” Zuma nadat sy glo ŉ verhouding met haar lyfwag gehad het. Hulle is Januarie 2008 getroud. Pres. Jacob Zuma tydens sy eerste staatsrede op 3 Junie 2009, saam met sy drie vroue: (vlnr) Thobeka, MaNtuli en MaKhumalo. Zuma is in 1998 van Nkosazana Dlamini-Zuma geskei. Sy ander vrou, Kate Zuma, het in 2000 selfmoord gepleeg. Van Zuma se bekendste kinders is sy oudste seun, Edward, wat tans tereg staan in ŉ haatspraaksaak wat deur die Menseregtekommissie (MRK) aanhangig gemaak is. Edward Zuma het minister Derek Hanekom in ŉ ope brief ŉ “walglike wit hond” genoem wat “opgelei is om swart mense te verskeur”. Edward het in sy brief ook vir minister Pravin Gordhan as ŉ marionet van witmonopoliekapitaal uitgekryt. Die saak gaan in Mei voort. Zuma se ander berugte seun, Duduzane, het verlede week gehoor dat die Nasionale Vervolgingsgesag (NVG) hom strafregtelik gaan vervolg op aanklag van strafbare manslag in verband met ŉ noodlottige ongeluk in Februarie 2014. Zuma het intussen self op 6 April in die Durbanse hooggeregshof verskyn op 16 aanklagte wat verband hou met die omstrede wapentransaksie van die laat 1990’s met Thales. Zuma word vervolg op een aanklag van afpersing, twee aanklagte van korrupsie, een van geldwassery en 12 aanklagte van bedrog. Die saak is tot 8 Junie uitgestel.